

Dienvidkurzemes novada
pašvaldības aģentūra “Dienvidkurzemes novada tūrisma centrs”

M. Namiķa iela 2b, Grobiņa, Dienvidkurzemes novads, LV-3430, reģistrācijas Nr. 90002663946, tālr. 22024940; e-pasts: info@dienvidkurzeme.travel

**NOLIKUMS**

**Starptautiskais smilšu skulptūru festivāls Pāvilostā**

**“Smilšu simpozijs – 5 STIHIJAS”**

1. **Festivāla mērķis un temats:**

1.1. Starptautiskā smilšu skulptūru festivāla mērķis – ir pagarināt tūrisma sezonu Pāvilostā, bagātinot piedāvājumu un radot jaunus apskates objektus. Smilšu simpozijs notiek tradicionālā pasākuma “Senās uguns nakts” ietvaros, kad Baltijas jūras piekrastē tiek aizdegti ugunskuri. Pāvilostā tradicionāli tā ir uguns skulptūra;

1.2.Festivāla tēma: **“STIHIJAS” –** uguns, ūdens, zeme, gaiss un cilvēks;
1.3. 2024. gada festivāla tēma **“Stihija – UGUNS un CILVĒKS”.**

*Ar šo tēmu aizsākam vairāku gadu ciklu, kurā aicinām darbus veidot attēlojot stihiju mijiedarbību – uguns, ūdens, zeme, gaiss un cilvēks. 2024. gada 31. augusta pasākumā vēlamies sasaistīt un vienot divas stihijas – uguni un cilvēku, attēlojot tās smilšu skulptūrās.*

**2. Festivāla organizētāji:**

2.1. Dienvidkurzemes novada pašvaldības aģentūra “Dienvidkurzemes novada tūrisma centrs”.

**3. Festivāla dalība un norises laiks:**

3.1. Starptautiskajā smilšu skulptūru festivālā var piedalīties:

3.1.1. profesionālās ievirzes izglītības iestādes- **mākslas skolu komandas** gan no Latvijas, gan ārvalstīm, veidojot festivāla pamatekspozīciju. Komandu dalībnieku skaits – 4 (3 audzēkņi + pedagogs). Pamatekspozīcijas veidošanai tiks uzaicinātas maksimāli 10 profesionālās ievirzes izglītības iestāžu – mākslas skolu komandas. Viena profesionālās ievirzes izglītības iestāde – mākslas skola, drīkst iesniegt vairākus konkursa pieteikumus;

3.1.2. “**Hobby” grupa** – ikviens individuāls mākslinieks, persona vai grupa – līdz 4 cilvēki, komandu skaits neierobežots;

3.1.3. **Ģimeņu grupa** – līdz 6 cilvēki, komandu skaits neierobežots.

3.2. Norises laiks sastāv no trīs posmiem, kuros **piedalās tikai profesionālās ievirzes izglītības iestāžu mākslas skolu komandas**:

3.2.1 Pirmais posms – projektu konkurss jāiesniedz elektroniski pieteikuma anketā līdz 2024. gada 31. maijam: <https://ieej.lv/Stihija_UGUNS_CILVEKS>;

Festivāla organizatori izvēlas dalībniekus pamatekspozīcijas grupā pēc iesūtīto projektu izvērtēšanas. Galvenie vērtēšanas kritēriji: idejas oriģinalitāte, realizācijas iespējamība, garants kopējās ekspozīcijas dažādībai;

3.2.2. Otrais posms – skiču projektu rezultātu paziņošana 2024. gada 14. jūnijā mājaslapā [www.dienvidkurzeme.travel,](http://www.dienvidkurzeme.travel/) [dkn.lv](https://www.dkn.lv/lv) un Dienvidkurzemes novada sociālajos kanālos;

3.2.3. Pamatekspozīcijas veidotājiem, profesionālās ievirzes izglītības iestādēm – mākslas skolām, kuras uzvarējušas skiču projektu konkursā, līdz 2024. gada 1. augustam tiks izsūtīta papildus informācija par festivāla norises kārtību;

3. Festivāla norises laiks visām komandām un grupām – projektu realizācija dabā 2024. gada 30. un 31. augusts.

|  |  |  |
| --- | --- | --- |
| Piektdiena  | 30. augusts | Ierašanās, iekārtošanās |
| Skulptūru laukumu veidņu sagatavošana/ sablietēšana/ saliešana |
| Sestdiena | 31. augusts | No 9:00 – 15:00 darbs pie skulptūrām |
| 15:30 – 16:30 darbu vērtēšana |
| 17:00 Apbalvošana |
| 20:30 Ugunsskulptūra, Senās uguns nakts |

**4. Darbu veidošanas noteikumi:**

4.1. Smilšu skulptūras veidojamas **tikai** no pludmalē atrodamiem dabas materiāliem – smiltīm (pamatā), jūras izskalojumiem, akmentiņiem, gliemežvākiem, dzintariem u.c. materiāliem. Krāsu, papīra, līdzi atvestu detaļu utml. materiālu **pielietošana nav pieļaujama**;

4.2. Skulptūru veidošanas vietas pludmalē ierāda organizatori;

4.3. Smilšu skulptūrai jāiekļaujas 4 x 4 m lielā laukumā;

4.4. Ar darba piederumiem festivāla dalībnieki nodrošina sevi paši;

4.5. Smilšu kvalitatīvākai sablietēšanai atļauts lietot saliekamas veidņformas. Veidojumu fiksēšanai var lietot līmes šķīdumu;

4.6. Pamatekspozīcijas veidotāju komandām veidņformu komplektus un līmes šķīdumu nodrošina organizatori.

**5. Darbu vērtēšanas noteikumi:**

5.1. Žūrija izvērtē un nosaka:

5.1.1. Pamatekspozīcijas grupā – 1., 2., 3. vietu;

5.1.2. “Hobby” grupā – labāko darbu;

5.1.3. Ģimeņu grupā – labāko darbu.

5.2. Apmeklētājiem tiek dota iespēja noteikt savu skatītāju simpātiju, balsojot pasākuma dienā;

5.3. Žūrijas komisijas lēmums ir galīgais un nav apstrīdams;

5.4. Komisija vērtējot iekļauj šādus kritērijus – pirmais iespaids, tehniskais un mākslinieciskais izpildījums, kompozīcija, oriģinalitāte, atbilstība tēmai;

5.5. Organizatori veiksmīgāko darbu autoriem piešķir balvas;

5.6. Žūrijas komisijai, pēc saviem ieskatiem, ir tiesības lemt par veicināšanas balvu piešķiršanu;

5.7. Apbalvošana notiek 2024. gada 31. augustā plkst.17:00 pasākuma norises vietā;

5.8. Kopējais balvu fonds – 500,00 (pieci simti) eiro.

**6. Dalības maksa:**

6.1. Festivāla dalībnieku komandai tiek noteikta dalības maksa – 20,00 (divdesmit) eiro, kas jāiemaksā Dienvidkurzemes novada pašvaldības aģentūras “Dienvidkurzemes novada tūrisma centrs” norēķinu kontā līdz 2024. gada 1. augustam;

6.2. “Hobby” un ģimeņu grupām dalības maksa jāsamaksā reģistrācijas dienā pirms konkursa;

6.3. Norēķinu konta rekvizīti: Dienvidkurzemes novada pašvaldības aģentūra “Dienvidkurzemes novada tūrisma centrs”, reģ.nr. 90002663946, AS SEB banka, LV02 UNLA 0050 0128 7940 8, atzīme: *Dalības maksa Starptautiskā smilšu skulptoru festivālā un komandas nosaukums;*

6.4. Festivāla dalības maksa netiek atmaksāta, ja dalībnieku komanda neierodas tā norises vietā;

6.5. Pasākums nav komerciāls, dalības maksa tiek iekasēta, vēloties nodrošināt kvalitatīvu pasākuma norisi.

**7. Datu aizsardzība:**

7.1. Datu apstrāde tiek veikta, lai organizatori varētu pilnvērtīgi nodrošināt pasākuma norisi un informēt par iespējamām izmaiņām;

7.2. Pieteikuma anketā ietvertie personas dati netiks nodoti trešajām personām, izņemot tiesību aktos noteiktajos gadījumos;

7.3. Pieteikuma anketas tiks saglabātas līdz festivāla noslēgumam, lai apkopotu datus par dalībnieku skaitu;

7.4. Festivāla laikā notiks fotografēšana, filmēšana un intervēšana. Iegūtie attēli un video materiāli tiks izmantoti publicitātes un sabiedrības informēšanas vajadzībām, izvietojot tos organizatoru interneta vietnēs saskaņā ar LR pastāvošo normatīvo aktu prasībām.

**8. Citi noteikumi:**

8.1. Festivāla dalībnieki ir atbildīgi par darba drošību festivāla laikā;

8.2. Tikai dalībnieks atbild par visiem riskiem un atbildību saistībā ar dalībnieka veselības traucējumiem, bojājumiem, nelaimes gadījumu izraisītu kaitējumu dalībnieka veselībai, dzīvībai vai mantai, kas radies festivāla laikā;

8.3. Dalībnieks saprot un apstiprina, ka organizatori neatbild par dalībnieka veselībai nodarīto kaitējumi vai dzīvībai radītām briesmām un neatlīdzinās mantiskos vai nemantiskos zaudējumus;

8.4. Pieteikums konkursam apliecina, ka dalībnieki piekrīt minētajiem noteikumiem.

**9. Atbildīgie par pasākuma norisi un kontaktinformācija:**

9.1. Vecākā eksperte mārketinga jautājumos Dace Gailīte, e-pasts: dace.gailite@dienvidkurzeme.travel;

9.2. Pāvilostas tūrisma informācijas centra vadītāja Anta Lībiete,

e-pasts: anta.libiete@dienvidkurzeme.travel; tālr. +371 20087884;

9.3. Pāvilostas tūrisma centra tūrisma informācijas konsultante Mairita Tumpele, e-pasts: pavilosta@dienvidkurzeme.travel; tālr. +371 29121894.

Direktore I. Skābarde

08.04.2024.